කැල්ටෙක්ස් රගර් තරගමාලාවේ කුසලානය සඳහා තරග වදින සුපිරි සිවු කණ්ඩායම් අතරින් සී. ආර්. සහ එෆ්.සී සමඟ කටුනායක ගුවන් හමුදා කඳවුරු පිටියේ පැවැති තරගයෙන් ලකුණු 29 - 6 ක පරාජයක් විඳගැනීමට ගුවන් හමුදාවට සිදුවිය.තරගය ආරම්භයේ සිටම ප්‍රවේගකාරී ක්‍රීඩා විලාශයක් පෙන්නුම් කළ සී. ආර්. පිල තරගයේ පළමු භාගය නිමාවන විට ලකුණු 15 - 6 ක් ලෙස ඉදිරියෙන් සිටීමට සමත් විය.තරගයේ දෙවැනි භාගයේ ගුවන් හමුදාවට කිසිදු ලකුණක් වාර්තා කිරීමට අවස්ථාව නොලැබුණු අතර සී.ආර්. පිල ගෝල් 2 ක් සාර්ථක කර ගනිමින් ලකුණු සංඛ්‍යාව ඉහළ නංවා ගත්තේය.සී.ආර්. පිලේ ලකුණු 29 ට ගෝල් 3 ක් උත්සාහක දිනුමක් සහ දඬුවම් පහරක් ඇතුළත් වූ අතර ගුවන් හමුදාව ලැබූ ලකුණු 6 ට දඬුවම් පහර 2 ක් ඇතුළත් විය.මේ අතර මෙට්ලන්ඩ් පෙදෙසේදී පළිහ සූරතාව වෙනුවෙන් සී.එච්. සහ එෆ්.සී. සහ හැව්ලොක්ස් පිල අතර පැවැති තරගයෙන් ලකුණු 25 - 0 ක විශිෂ්ට ජයක් වාර්තා කිරීමට සී. එච්. පිල සමත් විය.තරගයේ පළමු භාගය නිමාවන විට ලකුණු 10 - 0 ක් ලෙස ඉදිරියෙන් සිටි සී.ආර්. පිල තරගය නිමාවන විට ගෝල් 2 ක් උත්සාහක දිනුමක් සහ දඬුවම් පහර 2 ක් සමඟ ලකුණු 25 ක් වාර්තා කළේය.පළිහ සූරතාව සඳහා යුද හමුදා පිටියේදී පොලිස් පිල සහ යුද හමුදාව අතර පැවැති තරගය නිමාවට පත්වූයේ ලකුණු 15 - 08 ක ජයක් පොලිසියට හිමිකර දෙමින්ය.පළිහ සූරතාව සඳහා තරග වදින සිවු කණ්ඩායම් අතර පෙරමුණේ පසුවන පොලිසිය තරගයේ පළමු භාගය නිමාවන විට ලකුණු 10 - 5 ක් පෙරමුණේ පසුවිය.පසුගිය ඉරිදා නිත්තවෙලදී පැවැති කැල්ටෙක්ස් කුසලාන දෙවන වටයේ රගර් තරගයකින් මහනුවර ක්‍රීඩා සමාජ පිල විසින් ශ්‍රී ලංකා නාවික හමුදා පිල පරදවා ලකුණු 28 (ගෝල් 2, ට්‍රයි 1 , පෙනල්ටි 3) - 16 (ගෝල් 1 පෙනල්ටි 3) ක ජයක් වාර්තා කර පළමු භාගය අවසානයේ නාවික හමුදා පිල ලකුණු 13 - 11 වශයෙන් ඉදිරියෙන් සිටියේ ය.මෙම කණ්ඩායම් දෙක අතර පැවති පළමු තරගයෙන් නාවික හමුදා පිල ලකුණු 15 - 14 වශයෙන් ජයගෙන තිබුනත් මෙම තරගයේදී පැහැදිලි ජයක් වාර්තා කිරීමට මහනුවර පිල සමත්විය.මෙහි පළමු ලකුණු 6 රැස් කළේ මහනුවර පිලේ සාලිය කුමාර විසින් ලබාගත් පෙනල්ටි 2 මගිනි.